ถ้าปวดไมเกรนบ่อยเวลาเครียดๆเป็นหลายวัน ปวดมากๆ ควรกินยาแบบไหนคะ ยี่ห้อไหนคะ
สวัสดีค่ะ ลักษณะอาการปวดศีรษะไมเกรน คือมักจะทำให้ปวดศีรษะข้างเดียว แต่อาจปวดทั้ง 2 ข้างก็ได้ บริเวณที่ปวด มักเป็นบริเวณขมับ รอบดวงตา และอาจลามไปด้านหลังของศีรษะ อาการปวดเป็นแบบตุ๊บๆ โดยส่วนใหญ่จะปวดต่อเนื่องนาน 1-3 วันแล้วหายไป และอาการปวดจะกำเริบเป็นช่วงๆ อาจถี่หรือห่างก็ได้ขณะปวดอาจมีอาการอื่นๆ ร่วม เช่น คลื่นไส้ อาเจียน เบื่ออาหาร เวียนหัว มึนหัว เป็นต้นในบางราย อาจจะมีอาการเตือนมาก่อนอาการปวดศีรษะได้ (migraine with aura) โดยสามารถเกิดได้หลายรูปแบบ เช่น มองเห็นแสงกระพริบๆ หรือสายตาพร่ามัว มองเห็นรูปภาพเป็นรูปทรงต่างๆ ผิดขนาด เห็นแสงซิกแซก เห็นจุดแสงวาบ หรืออาจทำให้มีอาการพูดลำบาก ชาที่มือ แขน หรือรอบปาก กล้ามเนื้อคล้ายจะอ่อนแรง เป็นต้น ซึ่งอาการเหล่านี้ จะค่อย ๆ เริ่มเกิดขึ้นภายในไม่กี่นาที และจะยังคงมีความรู้สึกนี้เป็นชั่วโมง หรือหลายชั่วโมงก็ได้หากมีหลายอาการหลังจากนั้น ก็จะเริ่มมีอาการปวดศีรษะเกิดขึ้น และเมื่อหายปวดศีรษะ แล้ว ก็อาจมีอาการต่างๆ ตามมา เช่น มึนงง เวียนศีรษะ มีอารมณ์หงุดหงิด อ่อนล้า มีความรู้สึกไวต่อแสงและเสียง เป็นต้นสำหรับปัจจัยที่กระตุ้นให้ไมเกรนกำเริบ เช่น ความเครียด อาหารบางอย่าง เช่น เครื่องดื่มที่มีคาเฟอีน ช็อกโกแลต ผลไม้ตระกูลส้ม ชีส แอลกอฮอล์ เป็นต้น การมีฮอร์โมนแปรปรวน ช่วงก่อนมีประจำเดือน การใช้ยาฮอร์โมน หรืออาจเกิดจากแสงจากโทรศัพท์ คอมพิวเตอร์ สภาพอากาศที่แปรปรวน ควันบุหรี่เป็นต้นทั้งนี้ หากมีอาการปวดศีรษะที่ติดต่อกันหลายวัน อาจไม่ใช่ปวดศีรษะไมเกรนก็ได้ โดยอาจเป็นอาการปวดศีรษะจากความเครียด (tension-type headache) โดยอาการคือ มีปวดเหมือนมีเข็มขัดรัดรอบศีรษะ ตำแหน่งที่ปวดจะอยู่บริเวณท้ายทอย หน้าผาก และบริเวณขมับ อาการปวดจะอยู่ได้หลายวัน มักจะพบร่วมกับอาการอ่อนเพลีย นอนไม่หลับ อาการปวดจะเป็นมากในช่วงบายถึงค่ำ ส่วนตอนเช้ามาอาการปวดจะเป็นน้อย การปวดแต่ละครั้งอาจปวดอยู่ได้นานตั้งแต่ 1 วัน จนถึง 1 สัปดาห์ อาการปวดจะถูกกระตุ้นเมื่อมีความเครียด วิตกกังวล ทำงานหนัก เรียนหนัก ใช้สายตามากไป อดนอน เป็นต้นดังนั้น หากอาการปวดศีรษะเกิดขึ้นติดต่อกันหลายวัน หรือเกิดขึ้นบ่อยๆ ก็ควรไปพบแพทย์เฉพาะทางอายุรกรรม เพื่อตรวจวินิจฉัยและให้การรักษาค่ะ หากเป็นไมเกรน ก็จะมีทั้งยารักษาอาการและยาสำหรับป้องกันการเกิดอาการค่ะในเบื้องต้น ก็พยายามหลีกเลี่ยงสิ่งที่อาจกระตุ้นให้เกิดอาการปวดศีรษะทั้งจากไมเกรนและการปวดศีรษะจากความเครียด ได้แก่ การลดความเครียดต่างๆ ลง พยายามนอนพักผ่อนให้เพียงพอ ออกกำลังกายสม่ำเสมอ งดการดื่มเครื่องดื่มที่มีคาเฟอีนต่างๆ และไม่ดื่มแอลกอฮอล์และสูบบุหรี่ เป็นต้น ส่วนยาแก้ปวด ก็ควรทานยาแก้ปวดทั่วไปไปก่อน เช่น พาราเซตามอล ไบูโพรเฟน ไพรอกซิแคม เป็นต้น ยังไม่ควรซื้อยาแก้ปวดเฉพาะไมเกรนมาทานเอง เพราะอาจไม่ได้เป็นอาการปวดศีรษะไมเกรนดังกล่าวไปค่ะ